కోరింగ వన్యప్రాణి అభయారణ్యం
కోరంగి అభయారణ్యం (ఆంగ్లము: CORINGA WILD LIFE SANCTUARY) మడ అడవులు ఆంధ్రప్రదేశ్ రాష్ట్రంలో కాకినాడనుండి 10 కి.మీ. దూరంలో ఉంది. అటవీశాఖ వారి లెక్కప్రకారం 235 చదరపు కిలో మీటర్ల విస్తీర్ణంలో విస్తరించి ఉన్న మడ అడవులు దేశంలోనే రెండవ పెద్ద మడ అడవులుగా స్థానం సంపాదించుకున్నాయి. చిత్తడినేలలో పెరిగే చెట్లయొక్క వేర్ల వ్యవస్థ భిన్నంగా ఉంటుంది. భూమిలోనికి ఉండే వేర్లవల్ల ఈ చెట్లకి కావలసినంత ఆక్సిజన్‌ తీసుకొనే అవకాశం తక్కువగా ఉంటుంది. ఎందుకంటే, ఇక్కడి నేలలు నిరంతరం నీటిలో మునిగి ఉంటాయి. వేర్ల ద్వారా గాలిపీల్చుకునే ఈ 'చిత్తడి అడవులు ' కేవలం నదీ సాగర సంగమ ప్రదేశంలో ఏర్పడ్డ చిత్తడి (బురద) నేలల్లోనే పెరరుగుతాయి. అన్ని నదీ సాగర సంగమాలు చిత్తడి నేలలని ఏర్పరచవు. గంగాతీర ప్రాంతం పశ్చిమ బెంగాల్లోని "సుందర వనాలు " మడ అడవుల తరువాతి స్థానం కోరంగి అభయారణ్యానిదే. అందంగా, గుబురుగా, దట్టంగా పెరిగే ఈ అడవులు సముద్రపు కోతనుంచి భూమిని రక్షించే పెట్టని కోటలుగా ఉన్నాయి.
నాగర్‌హోల్ జాతీయవనము
కనువిందు చేసే బ్రహ్మగిరి పర్వతాల నేపథ్యంలో ఇంతకుముందు నాగర్హొళె నేషనల్ పార్కుగా గుర్తింపబడిన రాజీవ్ గాంధీ నేషనల్ పార్కు 1955 లో స్థాపించబడింది, ఇది కర్ణాటక లోని కొడగు జిల్లాలో ఉంది. ఈ పార్కు నీలగిరి బయొస్ఫియర్ రిజర్వ్ లోని ఒక భాగము, ప్రపంచ హెరిటేజ్ సైట్ గా గుర్తింపు పొందడం కోసం దీని పేరు ప్రతిపాదించడం జరిగింది. 12o15'37.69"E లాటిట్యూడ్ మరియు 76o17'34.4"N లాంగిట్యూడ్ మధ్య ఇది ఉంది. ఎత్తు 687–960 m. మధ్య ఉంటుంది. 1988 నాటికి ఈ పార్కులో సంరక్షించిన స్థలం 643.39 చదరపు కి.మీ.కి పెంచారు. ఏటా 1440 మి.మీ. వర్షపాతం నమోదయ్యే ఈ పార్కులో జలవనరులు లక్ష్మణ్ తీర్ధ నది, సరతి హొళై, నాగర్హోళై, బళ్ళె హళ్ళ, కబినీ నది, నాలుగు శాశ్వత జీవ సరస్సులు, 41 కృత్రిమమైన జలాశయాలు, ఎన్నో బురదగుంటలు, తారక ఆనకట్ట మరియు కబినీ రిజర్వాయర్ నుండి లభ్యమగుచున్నవి. (లాల్ మొదలైనవారు. 1994)